13. marts 2024

Kære

Pr. 1. april 2024 træder de nye, offentlige overenskomster i kraft, og dermed følger betydelige lønstigninger på 8,8 % over de kommende to år for de kommunalt ansatte medarbejdere.

Dette har selvsagt stor betydning for den kommunale økonomi på ældreområdet, der som følge heraf vil opleve en markant stigning af lønomkostningerne. De nye, offentlige overenskomster har imidlertid også stor betydning for de private og selvejende leverandører, som leverer hjemmehjælp og driver friplejehjem til de ældre borgere i kommunen.

Det skyldes, at leverandørernes afregningspriser meget ofte er fastsat på baggrund af netop kommunernes egne omkostninger ved driften af den kommunale ældrepleje. I medfør af henholdsvis serviceloven og friplejeboligloven har kommunerne pligt til løbende at sikre sig, at leverandørernes afregningspriser stemmer overens med de kommunale omkostninger. Det indebærer, at når de offentlige enhedsomkostninger stiger, så skal leverandørernes afregningspriser følge tilsvarende med.

Efter vores klare opfattelse er der med de nye offentlige overenskomster tale om så væsentlige omkostningsstigninger, at der uden tvivl vil skulle foretages en genberegning af de kommunale omkostninger, så det sikres, at afregningspriserne svarer til de kommunale omkostninger.

Det er samtidigt vigtigt at være opmærksom på, at de private leverandører siden indgåelsen af de private overenskomster sidste år allerede er underlagt forøgede lønomkostninger, som de fortsat ikke er kompenseret for, idet afregningspriserne som nævnt alene beregnes på baggrund af de kommunale omkostninger.

På den baggrund opfordrer vi på vegne af Dansk Erhverv og Selveje Danmark din kommune til at foretage en genberegning af afregningspriserne for kommunens private og selvejende leverandører på ældreområdet. Det er en afgørende forudsætning for, at der kan være fair og lige konkurrence mellem kommunale og ikke-kommunale leverandører om at levere den bedst mulige ældrepleje til gavn for de ældre borgere i kommunen.

Vi står naturligvis til rådighed for en nærmere drøftelse af sagen.

Med venlig hilsen

|  |  |
| --- | --- |
| Jon Thorlacius KrogBranchedirektør, Selveje Danmark | Morten JungMarkedschef, Dansk Erhverv  |